ພວກນັກໂທດໃນລາວ ມີຈຳນວນເພີ່ມຂຶ້ນນັບມື້
ທ່ານໄຊສີ ກ່າວວ່າ ກົດໝາຍອາຍາ ໄດ້ກຳນົດກ່ຽວກັບໂທດປັບໃໝວ່າ ຖ້າຜູ້ກະທຳຜິດ ບໍ່ສາມາດຈ່າຍ ຄ່າປັບໃໝ ແລະຫຼັງຈາກພົ້ນໂທດແລ້ວ ກໍສາມາດປ່ຽນໂທດປັບໃໝມາເປັນໂທດແຮງງານໄດ້.
ນັກໂທດທີ່ຖືກຂັງຄຸກໃນລາວ ມີຈຳນວນເພີ່ມຂຶ້ນຢ່າງຕໍ່ເນື່ອງ ໂດຍສະເພາະ ແມ່ນນັກ ໂທດຈາກຄະດີຍາເສບຕິດ ແຕ່ນັກໂທດທີ່ຖືກຂັງຄຸກຈົນຄົບກຳນົດປ່ອຍຕົວແລ້ວ ກັບບໍ່ມີຈ່າຍປັບໃໝ ຊົງຣິດ ໂພນເງິນ ມີລາຍງານຈາກບາງກອກ ທ່ານໄຊສີ ສັນຕິວົງ ລັດຖະມົນຕີວ່າການກະຊວງຍຸຕິການ ຖະແຫຼງຢືນຢັນວ່ານັກໂທດ ທີ່ຕັດສິນໃຫ້ຂັງຄຸກໃນລາວ ມີຈຳນວນເພີ່ມຂຶ້ນຢ່າງຕໍ່ເນື່ອງ ໂດຍສະເພາະແມ່ນນັກໂທດ ທີ່ໄດ້ກະທຳຄວາມຜິດກ່ຽວກັບການລັກລອບຂົນສົ່ງແລະຄ້າຢາເສບຕິດນັ້ນ ນັບເປັນກຸ່ມ ນັກໂທດທີ່ເພີ່ມຂຶ້ນຫຼາຍທີ່ສຸດ ໃນໄລຍະ 5 ປີ ມານີ້ ທີ່ສານປະຊາຊົນໃນທົ່ວປະເທດລາວ ໄດ້ຮັບການຟ້ອງຮ້ອງຈຳນວນທັງໝົດ 29 ພັນ 780 ເລື່ອງແລະໃນນີ້ ກໍໄດ້ພິຈາລະນາ ຕັດສິນຄະດີໄປແລ້ວ 28 ພັນ 475 ເລື່ອງ ແຕ່ໃນຂະນະດຽວກັນ ກໍປາກົດວ່າ ມີຫຼາຍກວ່າ 2 ພັນ ກໍລະນີ ທີ່ຄົບກຳນົດພົ້ນໂທດແລ້ວ ກັບບໍ່ມີເງິນຈ່າຍຄ່າປັບໃໝ ຈຶ່ງຕ້ອງແກ້ໄຂ ດ້ວຍການໃຫ້ອອກແຮງງານແທນຄ່າປັບໃໝ ດັງທີ່ທ່ານໄຊສີ ໄດ້ໃຫ້ການອະທິບາຍວ່າ: ທາງດ້ານພັນໂທຄຳຜິວ ວັດທະນາພອນ ຫົວໜ້າກອງພັນເຄື່ອນທີ່ໃນສັງກັດກອງກຳລັງ ປ້ອງກັນຄວາມສະຫງົບໃນນະຄອນວຽງຈັນ ຢືນຢັນວ່າປາກົດການຫຍໍ້ທໍ້ທາງສັງຄົມທີ່ມີ ຄວາມຮຸນແຮງຫຼາຍຂຶ້ນ ນັບມື້ ໃນປັດຈຸບັນ ຄືເຍົາວະຊົນລາວ ໄດ້ເຂົ້າໄປມີສ່ວນກ່ຽວ ຂ້ອງໃນອາຊະຍາກຳເພີ່ມຂຶ້ນຢ່າງໄວວາ ໂດຍສະເພາະ ແມ່ນອາຊະຍາກຳທີ່ກ່ຽວຂ້ອງ ກັບການລັກລອບຄ້າຢາເສບຕິດນັ້ນ ເຍົາວະຊົນລາວໄດ້ເຂົ້າໄປກ່ຽວຂ້ອງຫຼາຍຂຶ້ນນັບມື້ ຊຶ່ງຈະເຫັນໄດ້ຈາກການຕັ້ງເປັນກຸ່ມແກ້ງມົ້ວສຸມເສບຢາແລະລັກລອບຄ້າຢາເສບຕິດ ນັ້ນ ນັບເປັນບັນຫາຫຍໍ້ທໍ້ທາງສັງຄົມທີ່ມີລະດັບຄວາມຮຸນແຮງເພີ່ມຂຶ້ນ ນັບມື້ ໃນນະຄອນ ວຽງຈັນ ແລະເຂດຕົວເມືອງໃນແຂວງອື່ນໆ ກ່ອນໜ້ານີ້ ທາງການຈີນ ກໍໄດ້ຕົກລົງໃຫ້ການຊ່ອຍເຫຼືອລາວໃນການສ້າງຕັ້ງສູນປູກ ຈິດສຳນຶກດ້ານເທັກໂນໂລຈີທີ່ທັນສະໄໝສຳລັບເຍົາວະຊົນ ໂດຍຈະກໍ່ສ້າງອາຄານ ແລະຕິດຕັ້ງສິ່ງອຳນວຍຄວາມສະດວກຕ່າງໆຢ່າງຄົບຊຸດໂດຍຕົວອາຄານຈະຕັ້ງຢູ່ຕໍ່ ໜ້າພິພິທະພັນໄກສອນພົມວິຫານໃນນະຄອນວຽງຈັນ ເພື່ອເສີມສ້າງບົດບາດເຍົາ ວະຊົນ ໃຫ້ມີຕໍ່ສັງຄົມ ດ້ວຍກິດຈະກຳຕ່າງໆ ທີ່ແນໃສ່ການປູກຈິດສຳນຶກໃຫ້ເຍົາວະຊົນ ໃນລາວຕໍ່ຕ້ານຢາເສບຕິດເພາະຈາກການສຳຫຼວດກ່ຽວກັບການຊົມໃຊ້ຢາເສບຕິດ ໃນລາວ ພົບວ່າມີເຍົາວະຊົນລາວ 4 ແສນກວ່າຄົນ ທີ່ຢູ່ໃນສິ່ງແວດລ້ອມທີ່ມີຄວາມ ສ່ຽງສູງທີ່ຈະເຂົ້າໄປຫຍຸ້ງກ່ຽວກັບຢາເສບຕິດໃນປັດຈຸບັນ ທ່ານກຸ ຈັນສີນາ ປະທານຄະນະກຳມະການຄວບຄຸມແລະກວດກາຢາເສບຕິດແຫ່ງຊາດ ໃຫ້ການຢືນຢັນວ່າ ໃນຮອບປີທີ່ຜ່ານມາທາງການລາວຈັບກຸມແກັ່ງຄ້າຢາເສບຕິດ ໄດ້ 2 ພັນ 508 ກໍລະນີ ຈັບກຸມຜູ້ຕ້ອງຫາໄດ້ 3 ພັນ 740 ຄົນ ໃນນີ້ເປັນຜູ້ຕ້ອງຫາເພດຍິງ 558 ຄົນ ຊາວຕ່າງຊາດ 74 ຄົນ ຢຶດຢາບ້າ ໄດ້ເຖິງ 1 ພັນ 869 ກິໂລກຣາມ ເຮໂຣອີນ 188 ກິໂລກຣາມ ກັນຊາແຫ້ງ 425 ກິໂລກຣາມ ຢາໄອຊ໌ 144 ກິໂລກຣາມ ຝິ່ນດິບ 106 ກິໂລກຣາມ ສານເຄມີ 6 ພັນ 830 ກິໂລກຣາມ ລົດຍົນ 97 ຄັນ ລົດຈັກ 335 ຄັນ ແລະອາວຸດຫຼາຍກວ່າ 180 ລາຍການ ໂດຍພື້ນທີ່ ທີ່ຈັບກຸມຜູ້ຕ້ອງຫາໄດ້ຫຼາຍທີ່ສຸດ ກໍຄືນະຄອນວຽງຈັນ ທາງດ້ານຄະນະກຳມະການປ້ອງກັນແລະປາບປາມຢາເສບຕິດແຫ່ງຊາດໄທ ໄດ້ລາຍ ງານວ່າການຮ່ວມມືລະຫວ່າງທາງການຈີນ ມຽນມາ ລາວ ໄທ ກຳປູເຈຍ ແລະຫວຽດ ນາມ ພາຍໃຕ້ປະຕິບັດການແມ່ນ້ຳຂອງປອດໄພຈາກບັນຫາຢາເສບຕິດ ທີ່ໄດ້ຈັດຕັ້ງ ປະຕິບັດຮ່ວມກັນໃນຊ່ວງປີ 2013-2017 ຜ່ານມານັ້ນ ສາມາດປາບປາມການຄ້າ ຢາເສບຕິດ ໄດ້ເຖິງ 125 ພັນ 274 ກໍລະນີ ແລະຈັບຜູ້ຕ້ອງຫາໄດ້ຫຼາຍກວ່າ 160 ພັນ ຄົນ ຢຶດຢາບ້າ ໄດ້ຫຼາຍກວ່າ 363 ລ້ານເມັດ ສານເຄມີຫຼາຍກວ່າ 270 ໂຕນ ຢາໄອຊ໌ 13 ພັນ 310 ກິໂລກຣາມ ເຮໂຣອີນ ກວ່າ 7 ພັນ 7553 ກິໂລກຣາມ ຝິ່ນດິບ 14 ພັນ 400 ກິໂລກຣາມກັນຊາແຫ້ງ 20 ໂຕນ ທັງຍັງຍຶດອາວຸດສົງຄາມແລະອຸບປະກອນສື່ ສານ ທີ່ທັນສະໄໝໄດ້ຫຼາຍກວ່າ 1 ໝື່ນລາຍການອີກດ້ວຍ